NARIADENIE KOMISIE (ES) č. 1539/2005
z 22. septembra 2005,
ktorým sa predlžujú núdzové opatrenia na ochranu a obnovu zásob sardely v podoblasti ICES VIII
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 7 ods. 1,
keďže:
(1)
Z vedeckých poznatkov Medzinárodnej rady pre výskum mora (International Council for the Exploration of the Sea - ICES) vyplynulo, že výskyt sardel v Biskajskom zálive bol mimoriadne nízky, na základe čoho Komisia prijala nariadenie (ES) č. 1037/2005 z 1. júla 2005, ktorým sa ustanovujú núdzové opatrenia na ochranu a obnovu zásob sardely v podoblasti ICES VIII (2). Táto oblasť rybolovu sa uvedeným nariadením uzatvára od 3. júla 2005 na tri mesiace.
(2)
V novom odporúčaní Vedeckého, technického a hospodárskeho výboru pre rybné hospodárstvo (Scientific, Technical and Economic Committee for Fisheries - STECF) sa potvrdzuje, že zásoby sú na nebezpečne nízkej úrovni, že rozhodnutie uzatvoriť uvedenú oblasť rybolovu bolo správne, a kým nebudú k dispozícii nezávislé údaje o tejto oblasti, umožňujúce spoľahlivo odhadnúť veľkosť zásob ikier, mala by uvedená oblasť zostať uzatvorená.
(3)
Uvedené uzatvorenie by sa preto malo predĺžiť.
(4)
Keďže na účely kontroly nemožno rozlíšiť sardely vylovené v podoblasti ICES VIII od sardel vylovených v iných oblastiach, je v rámci podoblasti ICES VIII nevyhnutné zakázať ponechanie na palube, prekládku alebo vykládku sardel bez ohľadu na to, kde boli vylovené.
(5)
V rámci uvedeného trojmesačného obdobia Komisia posúdi vedecké a technické kritériá, ktoré sa budú uplatňovať pri posudzovaní opätovného otvorenia uvedenej oblasti rybolovu.
(6)
Je preto vhodné, aby Komisia predĺžila a prijala núdzové opatrenia na ochranu zásob sardely,
PRIJALA TOTO NARIADENIE:
Článok 1
V podoblasti ICES VIII sa zakazuje lov sardely. Zároveň sa v podoblasti ICES VIII zakazuje ponechávať na palube, prekladať alebo vykladať sardely počas obdobia uplatňovania tohto nariadenia.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 3. októbra 2005 do 31. decembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. septembra 2005